b'\n_START_ARTICLE_\nLasnam\xc3\xa4e linnaosa\n_START_SECTION_\nLoodus\n_START_PARAGRAPH_\nLasnam\xc3\xa4e haljastusse kuuluvad Pirita j\xc3\xb5eoru maastikukaitseala serv, J\xc3\xbcri\xc3\xb6\xc3\xb6 park, Tondiloo park.\n_START_SECTION_\nLasnam\xc3\xa4e linnaosa s\xc3\xbcmbolid\n_START_PARAGRAPH_\nLasnam\xc3\xa4e linnaosa lipu ja vapi kujundas Priit Herodes ning need kinnitati Eesti Vabariigi heraldikan\xc3\xb5ukogu poolt 20. juulil 1992._NEWLINE_Vapil ja lipul on kasutatud endise Tallinna Idarajooni s\xc3\xbcmboleid.\n_START_SECTION_\nVapi kirjeldus\n_START_PARAGRAPH_\nLasnam\xc3\xa4e linnaosa vapiks on pikuti poolitatud helesinine ja h\xc3\xb5bedane kilp lainel\xc3\xb5ikelise vastasv\xc3\xa4rvides \xc3\xbclalosa ning neljaharulise t\xc3\xa4hega. T\xc3\xa4ht kujutab Lasnam\xc3\xa4elt laiali kantud J\xc3\xbcri\xc3\xb6\xc3\xb6 tuld ja Tallinna \xc3\xbclemist tuletorni.\n_START_SECTION_\nLipu kirjeldus\n_START_PARAGRAPH_\nLasnam\xc3\xa4e linnaosa lipul on pikuti poolitatud valge ja helesinise v\xc3\xa4rvusega t\xc3\xa4isnurkne taust, mille keskel on vastasv\xc3\xa4rvides lainel\xc3\xb5ikeline p\xc3\xb5ikilaid. Lipu laiuse ja pikkuse suhe on 7:11 ning normaalsuurus 105x165 cm._NEWLINE_Lipu v\xc3\xa4rvid tulenevad Tallinna lipu v\xc3\xa4rvidest ning Lasnam\xc3\xa4e linnaosa eraldub kujundite alusel, olles samas Tallinna lahutamatu osa._NEWLINE_Lasnam\xc3\xa4e linnaosa h\xc3\xbc\xc3\xbcdlause on "Julge unistada ja teostada!".\n_START_SECTION_\nAjalugu\n_START_PARAGRAPH_\nPiirkond kandis 14. sajandil nimesid Lakederberge (1370), Lakederberg (1371) v\xc3\xb5i Lakeden berghe (1372), eestistatult Lageda m\xc3\xa4gi._NEWLINE_Lasnam\xc3\xa4e asustuse ajalugu ulatub v\xc3\xa4ga kaugesse minevikku. Arheoloog Lembit Jaanitsa arvates on vanimad inimtegevuse j\xc3\xa4ljed Iru linnam\xc3\xa4el Lasnam\xc3\xa4elt p\xc3\xa4rit n\xc3\xb6\xc3\xb6rkeraamika-kultuuriga seotud ajast, seega III aastatuhande teisest poolest eKr. Linnuse p\xc3\xb5hjaplatoolt ja mitmest muust kaevandist on leitud seitse tulekivist k\xc3\xb5\xc3\xb5vitsat ning umbes 400 savin\xc3\xb5ut\xc3\xbckki, mis on kaunistatud tollele ajale iseloomulike n\xc3\xb6\xc3\xb6rivajutuste v\xc3\xb5i lohuridadega._NEWLINE_Nooremal pronksiajal tekkisid kindlustatud asulad, Lasnam\xc3\xa4e \xc3\xbcheks suuremaks keskuseks oli Iru linnus. Lasnam\xc3\xa4e praegusele alale lisandus mitu uut asulat. Tegemist oli v\xc3\xa4ikeste, \xc3\xbchest v\xc3\xb5i kahest talust koosnevate nn asustus\xc3\xbcksustega. On arvatud, et asustus\xc3\xbcksused muutsid aeg-ajalt oma asukohta teatud ala piires._NEWLINE_Arvatakse, et muinasajal kuulus suur osa praegusest Lasnam\xc3\xa4est \xc3\xbcmberkaudsete k\xc3\xbclade kogukonnale. Taani kuningas Valdemar II v\xc3\xb5\xc3\xb5randas need maad sunniviisiliselt Tallinna linnale. Sunniviisiline v\xc3\xb5\xc3\xb5randamine riivas paljude \xc3\xbcmberkaudsete talupoegade ja maaomanike huve, kes ei tunnistanud uusi piire. Tekkisid sagedased konfliktid._NEWLINE_Ka J\xc3\xbcri\xc3\xb6\xc3\xb6 \xc3\xbclest\xc3\xb5us 1343. aastal sai alguse Lasnam\xc3\xa4el s\xc3\xbc\xc3\xbcdatud l\xc3\xb5kkest. Samas paigas on n\xc3\xbc\xc3\xbcd J\xc3\xbcri\xc3\xb6\xc3\xb6 park, kus toimuvad t\xc3\xa4nap\xc3\xa4eval erinevad m\xc3\xa4lestusteenistused ja truudust\xc3\xb5otuste tseremooniad._NEWLINE_Vanim t\xc3\xb6\xc3\xb6stusagul on Sikupilli, mis on saanud nime samanimelise k\xc3\xb5rtsi j\xc3\xa4rgi. V\xc3\xa4o, Priisle ja Kuristiku k\xc3\xbcla piirkonnas olid asulad juba pronksiajal._NEWLINE_Alates keskajast t\xc3\xb6\xc3\xb6tasid Lasnam\xc3\xa4e n\xc3\xb5lval vesiveskid, millest viimase lammutas 1916. aastal Tallinna paberi- ja tselluloosivabrik._NEWLINE_T\xc3\xa4nap\xc3\xa4evase Lasnam\xc3\xa4e linnaosa kujunemislugu on \xc3\xbcks vastuolulisemaid Tallinnas, sest n\xc3\xb5ukogude v\xc3\xb5imu ajal muudeti just selles piirkonnas keskkonda tundmatuseni. See on s\xc3\xbcvendanud eksiarvamust, nagu oleks Lasnam\xc3\xa4e t\xc3\xbchjale kohale ehitatud uus linnaosa. T\xc3\xa4nuv\xc3\xa4\xc3\xa4rse t\xc3\xb6\xc3\xb6 ajaloolise m\xc3\xa4lu korrastamisel on teinud Robert Nerman, kelle raamat "Lasnam\xc3\xa4e ajalugu" (Tallinn 1998) annab piirkonna ajaloost p\xc3\xb5hjaliku \xc3\xbclevaate._NEWLINE_Lasnam\xc3\xa4e I mikrorajooni (Pae ja Punasel t\xc3\xa4naval) esimesed hooned valmisid 1973. aastal, II mikrorajooni (Kalevipoja ja Kuramaa t\xc3\xa4naval) hooned aga 1974. aastal. Kokku oli Lasnam\xc3\xa4el 8 mikrorajooni (planeeringu j\xc3\xa4rgi 11).'